কামরায় একজন কি দু’জন যাত্রীকে নিয়ে যাত্রা শুরু করে মেট্রোরেল। ট্রেন কিছু দূর এগনোর পরেই আচমকা নিভে যায় কামরার আলো। আবার জ্বলেও ওঠে অবশ্য। এতেই যথেষ্ট বিভ্রান্ত হয়ে পড়েন যাত্রীরা। পরে যখন স্টেশন এল, তখনও যাত্রীরা দেখলেন, নিয়মমাফিক খুলছে না ট্রেনের দরজা। ভীত যাত্রীরা চিৎকার করে দরজা ধাক্কাতে শুরু করলেই ট্রেনের কাচের জানলায় ভেসে উঠতে থাকে কাদের সব বীভৎস মুখ। কারোর মুখের মাংস গলে পড়ছে, কারো বা কপালে রয়েছে একটি বিশ্রী ক্ষতস্থান। আতঙ্কে চিৎকার করে ওঠেন যাত্রীরা। এমন সময়ে তাঁদের আরও সন্ত্রস্ত করে ট্রেনের কামরার ভিতরেই হামাগুড়ি দিতে দিতে ঢুকে পড়ে কোনও জোম্বি। আতঙ্কে তখন প্রায় সংজ্ঞাহীন হওয়ার উপক্রম যাত্রীদের।